《登美原县楼》
宋代·李复

三月春光入眼稀，试寻高处看芳菲。
影行平野孤云过，点破青山白鸟飞。
秦甸气回惊绿满，渭川势稳竞东归。
凭虚便欲乘凌去，清吹飘飘已拂衣。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。